Kuffa, Štefan, poslanec NR SR (2013-02-12):
Vážená pani podpredsedníčka, milé kolegyne, kolegovia, vážený pán predkladateľ, spravodajca, dovoľte mi niekoľko slov. V úvode musím povedať hneď, aby to nebolo zle pochopené, že si cením dobrý úmysel predkladateľa, verím, že tento úmysel bol dobrý, ale zas na druhej strane ja som to už tu od toho rečníckeho pultu povedal a nemôžem ani teraz mlčať a dovolím si s tým nesúhlasiť. Ono je to tak, že v podstate ja sa dívam na tú prácu ako na dar a dneska mnoho ľudí nemá naozaj skutočne prácu a nie je jednoduché znášať aj takúto traumu, keď človek o túto prácu prichádza a ju urputne alebo veľmi usilovne hľadá a nemôže ju nájsť. Preto trestať niekoho prácou ja považujem za niečo veľmi zlé, veľmi negatívne a nevýchovné. Presný opak výchovy sa tu docieli. Ako ja môžem niekoho prácou trestať? Ja by som poprosil, keby pán Novotný teraz dával pozor, lebo minule pozor nedával, a aj teraz je tomu tak, okrem jedného prípadu, kedy som to povedal, ak stratíš slobodu a si väzeň, prosím, vtedy musíš pracovať. Nikto sa ťa nebude pýtať, že či ty pracovať chceš alebo nechceš. Jednoducho musíš pracovať, ale strácaš slobodu. A práca, ktorá je z donútenia, naozaj človeka zotročuje. Tu navrhovateľ nenavrhuje to, žeby ten samotný páchateľ priestupku, aspoň som to ja tak pochopil, vykonával túto prácu, lebo je dieťa, ale jeho zákonný zástupca, t. j. rodič alebo ten, ktorý je zodpovedný za tohto páchateľa. Trestať navyše tých rodičov alebo vychovávateľov, alebo tých, ktorí sú zodpovední za výchovu tohto dieťaťa prácou na verejnoprospešných službách. Ja sa pýtam, čo budú robiť? Čo budú robiť? Minulý týždeň, no zametať, ale kde, čo budú zametať? V akej obci? No niekde asi niekde v susednej krajine. (Reakcia z pléna.) Kolega mi hovorí, že v tej, kde žijú. No ale v každej obci sú zamestnaní ľudia na obecných službách. Však tá obec by mala byť taká vyzametaná a taká vyčistená, keď sme tu spomínali Jarovnice, kde je 1181 aktivovaných, tak čo budú zametať? Keď by tie listy zo stromov po jednom zbierali do ruky, no tak nemajú tam čo robiť, lebo to ja hovorím, 1180 ľudí zamestnaných na obecných službách, však to je firma, veľká firma. To je Volkswagen alebo, ja neviem, možno Peugeot, alebo nejaká výrobná firma a v takej malej obci a 1180 ľudí, tak zase ešte máme tam 1182. človeka, ešte tam k tomu ešte priloží, akú užitočnú prácu bude robiť. No nebude ju robiť, lebo starosta má v obci problém v obci zamestnať, čo len 50 ľudí a každý deň im prideliť prácu. Má s tým problém, však si to povedzme, že či má, alebo nemá. A tu netreba nejaké možno naozaj kontroly alebo čosi také, ale úradníci od stola by mali vedieť, že 1181 ľudí aktivovaných v jednej obci je úplne čosi, čo nie je ako v poriadku, čo je úplne absurdné, preto aj keď, samozrejme, spravodlivé je dať každému to, čo mu patrí. Ak niekto urobí ten priestupok, je správne, ak nasleduje trest. To nechcem ako spochybňovať, ale zase to je neprimerané, lebo tam je ten prvý stupeň, ak nezaplatí, musí pracovať. Ak neodpracuje, to je ten druhý stupeň, a ak ten tretí stupeň nesplní, tak môže byť, teda spácha trestný čin, je preklasifikovaný z priestupku. No ja neviem, deti ukradli jablká napríklad alebo tú železnú bráničku, ako kolega to minule spomínal, a teraz sa to preklasifikuje na trestný čin, za ktorý hrozí trest odňatia slobody od jedného až do piatich rokov. Prosím vás pekne, ja toto nepovažujem za spravodlivosť. Aká je to spravodlivosť? Tak na jednej strane je za priestupok, je človek odsúdený na rok až päť rokov. Päť rokov, zoberme tú krajnú formu. Zločinci v tejto krajine, hej, a sú to veľakrát vážne delikty, ktoré spáchajú mnohí ľudia, dostanú, síce, ja neviem, dostanú, ja neviem, 10 alebo 12, alebo 15 rokov, majú to skrátené potom na polovicu. V skutočnosti odsedia možno si 8 alebo 5 rokov, alebo možno aj menej rokov a teraz za priestupok, ktoré spácha jeho dieťa, tak ktosi by mal sedieť v base ako päť rokov? Prepáčte, ale toto ja za spravodlivé nemôžem považovať. Trest má byť primeraný a adekvátny tomu prehrešku, ktorý sa urobil. Aj keď znova podčiarkujem, že úmysel bol dobrý a chvályhodné je to, že ste sa nad tým zamysleli, ale tá forma nie je správna, nie je dobrá. Znova to zopakujem, podčiarkujem. Nikoho nemožno trestať prácou, lebo táto práca z donútenia ťa zotročuje, si otrokom, nie si slobodným človekom a navyše v marginalizovaných skupinách, ktoré sa to tu takto spomínalo, že tie marginalizované skupiny. Ja sa pýtam, aké je to výchovné, keď tie deti budú vnímať – aha, však môj otec bol potrestaný za priestupok, ale on musel pracovať. On musel pracovať? To je trest, práca! Tak práca je čosi potom negatívne, čosi zlé. Ja prácu nevnímam ako nejakú negatívnu vec. Naopak, výchovné je to a správny rodič je ten, ktorý svoje deti vedie k práci od malého decka. Ja to nechcem hovoriť tu teraz vekovú hranicu či 14, či 15 rokov, aby sme sa na tom doťahovali. Však aj 10-ročné deti, ak ten otec pracuje na záhrade, napr. okopáva zeleninu, a tie deti sú možno aj malé a sa tam hrabú alebo vytrhávajú tú burinku a tie zelinky, oni veľakrát urobia viac tej škody ako osohu, ale učia sa pracovným návykom. Ale oni musia mať vzory správania, a to je ten problém, že dneska v mnohých marginalizovaných skupinách vyrástla nám ďalšia generácia, ktorá nevidela svojich otcov, svoje matky, aby ráno vstali a išli pracovať, a teraz, keď budú vidieť, naopak, že musí ráno vstať a ísť do práce, lebo on je trestaný prácou, myslím si, že toto nie je správne. Ja som to už avizoval aj predtým, že ja teda s týmto súhlasiť nebudem. Ak by sa tam našla nejaká iná forma, ak navrhovateľ zákona by sa nad tým zamyslel, ako túto vec, ako riešiť. Na druhej strane naozaj si uvedomujem, ak dospelí ľudia nahovárajú deti na konanie priestupkov, tak ale treba trestať tých rodičov. Ak to vieme alebo ak to viete, no tak majú konať orgány činné v trestnom konaní. Ja viem, že je to veľmi zložitý proces. Každý na každého sa vyhovára. Viete, ale keď taký príklad ste tu spomenuli, že deti kradnú a napchávajú si tašky v potravinách, tak mne skrsla taká otázka, tu skôr zamyslieť sa nad tým, prečo to robia? Robia to od hladu, je tam alkohol, ktorý tam nakladajú, sú to cigarety? Ak toto robia, no tak to je druhá vec. Ale ak tam dávajú, ja neviem, dáva tam chlieb, potraviny, lebo on je hladný, tak treba za myslieť nad tým, ako v podstate túto chudobu riešiť na Slovensku. To je vážny fenomén. Ja keď vidím žobrajúcich ľudí na uliciach a týchto bezdomovcov, a to možno to tak nesúvisí, tak celkom s tým, ale ma to veľmi mrzí a veľmi ma to trápi, že takáto situácia je tu. Je 21. storočie a stále dennodenne stretávam týchto ľudí. Stretávate ich aj vy, lebo chodíte aj po uliciach, verím, že nechodíte so zavretými očami ani ušami. Ja som len toľko chcel povedať. Na záver ešte raz, každá práca z donútenia zotročuje. Mal by som tu aj veľmi silné príklady, nepoužijem ich, lebo používali sa tu takéto prípady. Teda boli tu situácie aj vôbec, aj v histórii aj v dejinách ľudstva a každý sa môžete nad tým zamyslieť. Práca je darom pre každého z nás, pre každého z nás – či pre poslanca, či pre robotníka, či pre zametača, či pre kohokoľvek. Preto nemôžeme nikoho nútiť, lebo stávaš sa otrokom, nie si slobodný. Ďakujem.